b'\n_START_ARTICLE_\nAubrey Webster\n_START_SECTION_\nKariera\n_START_PARAGRAPH_\nWebster je svojo \xc4\x8dlansko hokejsko pot pri\xc4\x8del leta 1930 v Saskatchewanu pri ekipi Weyburn Beavers. Istega leta je prvi\xc4\x8d nastopil tudi v ligi NHL, a je dres Philadelphia Quakersov oblekel le na eni tekmi. Po koncu sezone 1930/31 se je tako vrnil med amaterje, zaigral je za NBSHL mo\xc5\xa1tvo Fredericton Capitals. Naslednjo sezono je nastopal za drug NBSHL klub, Moncton Hawks, in se z njim uspe\xc5\xa1no potegoval za Allanov pokal. Allanov pokal je z ekipo osvojil tudi v sezoni 1933/34. V sezoni 1934/35 je znova nastopil v ligi NHL, tokrat za mo\xc5\xa1tvo Montreal Maroons, v katerem pa je prilo\xc5\xbenost dobil le na \xc5\xa1tirih tekmah. Sredi sezone se ga tako v Montrealu v zameno za gotovino poslali v IHL klub Windsor Bulldogs. V Windsorju je Webster ostal do konca sezone 1935/36._NEWLINE_V sezoni 1936/37 se je preselil v ligo Pacific Coast Hockey League, v kateri je zaigral za ekipo Spokane Clippers. V Spokanu je ostal tudi naslednjo sezono, medtem ko je v sezoni 1938/39 branil barve konkuren\xc4\x8dnega PCHL mo\xc5\xa1tva, Portland Buckaroos. Po kraj\xc5\xa1em postanku v AHA mo\xc5\xa1tvu Wichita Skyhawks je v sezoni 1940/41 igral za PCHL ekipo Spokane Bombers. Njegovo nadaljnjo hokejsko pot je prekinil izbruh druge svetovne vojne, zavoljo katere je do leta 1945 (z izjemo kraj\xc5\xa1ega igranja za NNDHL ekipo Portland Oilers) izpolnjeval svoje voja\xc5\xa1ke dol\xc5\xbenosti. Po koncu vojne se je vrnil na ledene ploskve in v PCHL klubu Portland Eagles odigral \xc5\xa1e svojo zadnjo igralsko sezono, sezono 1945/46.'